चीन के पावर प्लांट से निकल रहा एसिड, कई बच्चों को हो चुकी है स्किन डिसीज
China Funded Coal Plant's Toxic Acids Damaging Sri Lanka Maha Bodhi Tree - चीन की फंडिंग वाले नोरोचचोलाई कोल पावर प्लांट से निकलने वाला जहरीला एसिड दुनिया के सबसे पुराने महाबोधि पेड़ के लिए खतरनाक हो सकता है। इलाके में सर्वे करने के बाद इकोलॉजिस्ट ने बताया
चीन की फंडिंग वाले नोरोचचोलाई कोल पावर प्लांट से निकलने वाला जहरीला एसिड दुनिया के सबसे पुराने श्री महाबोधि पेड़ के लिए खतरनाक हो सकता है। इलाके में सर्वे करने के बाद इकोलॉजिस्ट ने बताया कि पावर प्लांट से निकलने वाले एसिडिक क्लाउड अनुराधापुरा की तरफ बढ़ सकते हैं, जहां महाबोधि पेड़ स्थित है।
पावर प्लांट के आसपास मौजूद पेड़ों में पहले ही इसके लक्षण नजर आने लगे हैं। जहरीली गैस के चलते कुछ ऊंचे पेड़ों के पत्ते पीले पड़ चुके हैं। इलाके में रहने वाले कई बच्चों को स्किन डिसीज भी हो चुकी हैं।
पावर प्लांट के बाय-प्रोडक्ट्स पर्यावरण के लिए खतरा
नोरोचचोलाई प्लांट श्रीलंका का सबसे बड़ा थर्मल पावर प्लांट है। 900MW के इस प्लांट से तय मानक से ज्यादा इमिशन दर्ज किया गया है। ऐसा इसलिए क्योंकि प्लांट में अक्सर ब्रेकडाउन की दिक्कत रहती है। वहीं प्लांट से निकलने वाले अवशेष फ्लाई ऐश और बॉटम ऐश को एक खुले गड्ढे में स्टोर किया जाता है। ये पावर प्लांट से निकलने वाले बाय-प्रोडक्ट्स हैं।
खुले गड्ढों में रखे जाने के चलते ये हवा के साथ आसपास के इलाकों में पहुंच जाते हैं जिससे कई बच्चों में स्किन संबंधी बीमारियां हो चुकी हैं। इसके अलावा पावर प्लांट से निकलने वाले गर्म पानी के चलते बड़ी मात्रा में सॉलिड, हीट और वॉटर वेस्ट भी बढ़ता है जो पर्यावरण को नुकसान पहुंचाता है। ये एसिडिक कंडीशन धीरे-धीरे समुद्री क्षेत्र की तरफ भी बढ़ रही है।
हंबनटोटा में निवेश करेगी चीनी कंपनी सिनोपेक
रिपोर्ट्स के मुताबिक, चीन की सिनोपेक कंपनी ने श्रीलंका के हंबनटोटा में निवेश करने की बात कही है। कंपनी के अधिकारियों और श्रीलंका के राष्ट्रपति रानिल विक्रमसिंघे के बीच एक मीटिंग के बाद देश के मीडिया डिविजन ने इसकी घोषणा की। कोलंबो गजट के अनुसार, पहले भी चीनी प्रोजेक्ट्स के चलते कई बार महाबोधि पेड़ के लिए खतरा पैदा हो चुका है। वहीं श्रीलंका को कर्ज देने की IMF की शर्तों को मंजूरी देने के बाद चीन जल्द ही यहां वापसी करने वाला है।
श्रीलंका में मिलिट्री बेस बनाना चाहता है चीन
चीन श्रीलंका के पोर्ट्स और एनर्जी सेक्टर में अपने निवेश को बढ़ाना चाहता है। श्रीलंका की पिछली सरकार ने चीन के बनाए गए 1.5 अरब डॉलर के हंबनटोटा पोर्ट को 99 साल की लीज पर राज्य के स्वामित्व वाली फर्मों को पट्टे पर दिया था। मीडिया रिपोर्ट्स के मुताबिक, चीन ने पोर्ट के चारों तरफ 15 हजार एकड़ का इंडस्ट्रियल जोन बनाने का भी वादा किया था जो अभी तक पूरा नहीं हुआ है। आशंका ये भी है कि श्रीलंका को अरबों डॉलर के कर्ज और निवेश के जरिए चीन हंबनटोटा में एक मिलिट्री बेस बनाने की योजना पर काम कर रहा है।
दुनिया का सबसे पुराना पेड़ है महाबोधि
श्रीलंका के उत्तर पश्चिमी प्रांत में बना नोरोचचोलाई पावर प्लांट अनुराधापुरा में श्री महाबोधि वृक्ष से लगभग एक घंटे की दूरी पर है। महाबोधि पेड़ दुनिया का सबसे पुराना पेड़ है जिसका लिखित इतिहास मौजूद है। महाबोधि पेड़ भारत के गया में पवित्र बोधि वृक्ष की एक शाखा से उगाया गया था। पेड़ बौद्धों के लिए काफी खास माना जाता है। वे हर साल पवित्र पेड़ पर जाकर उसे श्रद्धांजलि देते हैं।